tartuNLP/wikipedia-smugri-20251201 huggingface dataset:
Dusa McDuff

Dusa Waddington McDuff (s. 1945) on skotlantilainen matemaatikko. Hänen tutkimusalueensa on geometria.
Elämäkerta.
Dusa McDuff syntyi Edinburghissa, Skotlannissa vuonna 1945 akateemiseen perheeseen: hänen isänsä oli genetiikan professori ja äitinsä arkkitehti. Hän sai nimen Margaret Duse (lempinimeltään Dusa) Waddington. McDuff osoitti matemaattista lahjakkuutta jo nuorella iällä; kuusivuotiaana hän laski kertolaskun 1534 kertaa 2876. Hän opiskeli St. George’s School for Girls -oppilaitoksessa 7-vuotiaasta 16-vuotiaaksi. Hän suoritti kandidaatin tutkinnon Edinburghin yliopistossa vuonna 1967 ja lähti tekemään jatko-opintoja Cambridgen yliopistoon. Siellä hän meni myös naimisiin miehensä David McDuffin kanssa. Opintojensa aikana hän tutki von Neumannin algebraa. 
Muutama vuosi myöhemmin McDuff muutti miehensä perässä Moskovaan, Neuvostoliittoon, jossa hän työskenteli yhdessä Israel Gelfandin kanssa. Hän työskenteli Moskovassa vain puoli vuotta ennen paluutaan takaisin Englantiin, jossa hän sai postdoc-paikan Cambridgen yliopistosta. Tänä aikana hän myös synnytti tyttärensä Annan. Vuonna 1972 McDuff otti vastaan työn Yorkin yliopistosta. Tämän jälkeen McDuff muutti Yhdysvaltoihin ja sai töitä Massachusetts Institute of Technology -yliopistosta.
Organoseleeniyhdisteet

Organoseleeniyhdisteet ovat orgaanisia yhdisteitä, jotka sisältävät kovalenttisen sidoksen hiilen ja seleenin välillä. Monia organoseleeniyhdisteitä esiintyy luonnossa ja niillä on biokemiallista merkitystä. Useat organoseleeniyhdisteet ovat myös hyödyllisiä synteettisen orgaanisen kemian reaktioissa.
Organoseleeniyhdisteitä.
Seleenin hapetusluku organoseleeniyhdisteissä on tyypillisesti +II tai +IV. Monet organoseleeniyhdisteet muistuttavat rakenteeltaan vastaavia orgaanisia rikkiyhdisteitä, mutta ovat hieman rikkiyhdisteitä pysymättömämpiä ja hapettuvat helpommin. Organoseleeniyhdisteitä ovat muun muassa selenolit (RSeH), selenidit eli selenoeetterit (RSeR), diselenidit (RSeSeR), triselenidit (RSeSeSeR), selenyylihalidit (RSeX), selenoaldehydit (RCHSe), selenoketonit (R2CSe), selenohapot (RCOSeH), selenoksidit (R2SeO), selenonit (R2SeO2) ja seleniinihapot (RSe(O)OH). Tunnetaan myös seleeniä sisältäviä heterosyklisiä yhdisteitä kuten tiofeenin seleenianalogi selenofeeni.
Selenoleja voidaan valmistaa alkyyli- tai aryylihalidin ja alkalimetallivetyselenidin kuten natriumvetyselenidin avulla. Selenidien kuten natriumselenidin käyttö johtaa selenoeetterien muodostumiseen.
FS La Fayette (F710)

La Fayette (runkonumero F710) on Ranskan laivaston 1996 palvelukseen otettu La Fayette-luokan monitoimifregatti.
Valmistus.
Alus tilattiin DCNS:ltä, missä köli laskettiin 15. marraskuuta 1990. Se laskettiin vesille 13. kesäkuuta 1992 ja otettiin palvelukseen 22. maaliskuuta 1996.
Palvelus.
Alus oli 2014 palveluksessa kotisatamanaan Toulon.
Cheek to Cheek

Cheek to Cheek on kahden yhdysvaltalaislaulajan, Tony Bennettin ja Lady Gagan yhteisalbumi, jonka julkaisivat Interscope Records ja Columbia Records 19. syyskuuta 2014. Bennett ja Gaga tapasivat toisensa ensimmäistä kertaa vuonna 2011 Robin Hood Foundation-gaalan kulissien takana New York Cityssä. Myöhemmin kaksikko nauhoitti uuden version kappaleesta "The Lady Is a Tramp" sekä alkoivat pohtimaan suunnitelmia yhteisen jazz-projektin työstämiseen. "Cheek to Cheek" koostuu lukuisten tunnettujen jazzmuusikkojen kuten George Gershwinin, Cole Porterin, Jerome Kernin ja Irving Berlinin jazzstandardeista. Albumin inspiraatio lähti liikkeelle Bennettin ja Gagan halusta esittää kappaleita nuoremmalle sukupolvelle, koska he uskoivat että kappaleet olisivat yleismaailmallisesti suosittuja.
Tammikuussa 2013 molemmat vahvistivat albumin olevan kehitteillä ja nauhoitus aloitettiin sen jälkeen kun Gaga oli toipunut lonkkaleikkauksesta. New York Cityssä suoritetuissa nauhoituksissa oli mukana aiemminkin molempien kanssa yhteistyötä tehneitä livebändi ja jazz-muusikoita. Gaga halusi poiketa itselleen ominaisista pop-kappaleista ja halusi sen sijaan laulaa aidolla jazz-lauluäänellä. Albumin julkaisua lykättiin lukuisia kertoja, ja lopullisen julkaisupäivän Gaga ja Bennett paljastivat The Today Showssa. Pian julkaistiin myös kappaleiden kokonaispituudet ja albumin kansikuva, ja kerrottiin vaihtoehtoisten kokonaisuuksien kappaleet.
Artistit mainostivat "Cheek to Cheekiä" lukuisissa esityksissä New Yorkissa ja sen lähiympäristössä. Albumilta on julkaistu singleinä kappaleet "Anything Goes", "I Can't Give You Anything but Love" ja "Nature Boy". Kaksi ensimmäistä nousi Billboardin Jazz Digital Songs listalla ykköseksi. Suomessa itse albumi debytoi Suomen virallisen listan sijalla 27.
FS Surcouf (F711)

Surcouf (runkonumero F711) on Ranskan laivaston 1997 palvelukseen otettu La Fayette-luokan monitoimifregatti.
Valmistus.
Alus tilattiin DCNS:ltä, missä köli laskettiin 6. heinäkuuta 1992. Se laskettiin vesille 3. heinäkuuta 1993 ja otettiin palvelukseen 7. helmikuuta 1997.
Palvelus.
Alus oli 2014 palveluksessa kotisatamanaan Toulon.
FS Surcouf (D621)

Surcouf (runkonumero D621) oli Ranskan laivaston 1955 palvelukseen otettu Surcouf-luokan hävittäjä.
Valmistus.
Alus tilattiin Lorientin laivastontelakalta, missä köli laskettiin 16. heinäkuuta 1951. Alus laskettiin vesille 3. lokakuuta 1953 ja otettiin palvelukseen 1. marraskuuta 1955.
Palvelus.
Palvelukseen oton jälkeen alus sijoitettiin Brestiin, mistä se siirrettiin 1961 Touloniin. Alus osallistui 1956 Suezin kriisin aikana operaatio Musketeeriin.
Alukseen törmäsi 26. maaliskuuta 1960 Groizin edustalla rahtialus "Léognan". Algerian sodassa maaliskuussa 1962 alus määrättiin tulittamaan Bab el-Ouedia, mutta aluksen päällikkö capitaine de frégate Picard-Destelan kieltäytyi annetusta käskystä.
Alus muutettiin 1960-luvun alussa komentotehtäviin, jolloin etummainen 57 millimetrin tykki poistettiin sillan laajennuksen tieltä.
Neuvostoliittolainen tankkeri "General Busharov" törmäsi alukseen 6. kesäkuuta 1971 Välimerellä hieman alle 100 kilometriä Cartagenasta etelään. Alukselta katosi yhdeksän miestä ja yksi loukkaantui pahoin. "Tartun" yrittäessä ottaa vaurioituneen aluksen hinaukseen "Surcouf" katkesi kahtia, jolloin keula kaatui ja upposi nopeasti. Perä hinattiin Cartagenan kautta Touloniin. Perä upotettiin Exocet-ohjuksella palveluksesta poiston jälkeen 5. toukokuuta 1972.
Kaikkeuden enkelit

Kaikkeuden enkelit () on islantilaisen kirjailija Einar Már Guðmundssonin romaani vuodelta 1993. Se voitti Pohjoismaiden neuvoston kirjallisuuspalkinnon vuonna 1995. Samana vuonna Like julkaisi teoksen suomeksi Tuula Tuuvan kääntämänä.
Friðrik Þór Friðriksson on ohjannut romaanista elokuvasovituksen "Kaikkeuden enkelit". Se sai ensi-iltansa vuonna 2000.
Héctor Bellerín

Héctor Bellerín Moruno (s. 19. maaliskuuta 1995) on espanjalainen jalkapalloilija, joka edustaa Espanjan Primera Divisiónissa pelaavaa Real Betisiä. Bellerínin pelipaikka on oikea laitapuolustaja.
Ura.
Seurajoukkueura.
Bellerínin kasvattajaseuransa on Espanjan suurseura FC Barcelona, jota hän edusti vuodet 2003–2011. Vuonna 2011 hän siirtyi englantilaisseura Arsenaliin. Hän debytoi ykkösjoukkeessa liigacupin ottelussa West Bromwichia vastaan syyskuussa 2013. Hän oli kaudella 2013–2014 kolme kuukautta lainalla Englannin Mestaruussarjan Watford FC:ssä, jossa pelejä kertyi kahdeksan. 
Bellerín debytoi Mestareiden liigassa syyskuussa 2014 ottelussa Borussia Dortmundia vastaan, kun joukkueen laitapuolustajat Mathieu Debuchy, Calum Chambers ja Nacho Monreal kärsivät vammoista. Vuonna 2014 Bellerín rikkoi myös Theo Walcottin tekemän 40 metrin juoksuennätyksen, joka teki hänestä Arsenalin historian nopeimman pelaajan. Valioliigassa hän pelasi ensimmäisen ottelunsa Hulia vastaan saman vuoden lokakuussa. Kaudella 2014–2015 Bellerín pelasi Valioliigassa 20 ottelua tehden kaksi maalia. Hän oli avauskokoonpanossa Arsenalin voittaessa Aston Villan FA Cupin loppuottelussa 2015. Hän voitti 2015 myös FA Community Shieldin.
Seuraavien kolmen kauden aikana Bellerín kuului Arsenalin vakiokokoonpanoon pelaten 104 valioliigaottelua. Hän oli voittamassa jälleen FA Cupia ja Community Shieldiä 2017. Kaudella 2018–2019 hänen ottelumääränsä väheni 19:ään. Seuraavalla kaudella hän pelasi 15 liigaottelua ja oli voittamassa FA Cupia. Kaudella 2020–2021 hän pelasi 25 valioliigaottelua ja voitti FA Community Shieldin.
Kaudella 2021–2022 Bellerín pelasi lainalla Real Betisin joukkueessa Espanjan Primera Divisiónissa 23 ottelua, joissa 22 kertaa avauskokoonpanossa ja 21 kertaa täydet minuutit.
Bellerin pelasi kevätkaudella 2023 portugalilaisseura Sportingissa.
Maajoukkueura.
Bellerín on pelannut myös monissa Espanjan nuorten maajoukkueissa. Hän kuului Espanjan alle 21-vuotiaiden EM-kilpailuissa 2017 hopeaa saavuttaneeseen joukkueeseen ja pelasi lopputurnauksessa neljä ottelua. Espanjan A-maajoukkueessa hän pelasi kolme ottelua touko-kesäkuussa 2016 ja neljännen pelin marraskuussa 2020.
Kausitilastot.
Seurajoukkue.
"Päivitetty 2. elokuuta 2020."
Pikmin 3

Pikmin 3 on Nintendon julkaisema reaaliaikainen strategiapeli, joka julkaistiin alun perin Japanissa 13. heinäkuuta 2013 Wii U:lle. Peli on kolmas osa "Pikmin"-pelisarjassa. Peli julkistettiin E3-messuilla vuonna 2012.
Pelissä esitellään uusia Pikmin-lajeja, kuten Kivi-Pikminit, jotka pystyvät murskaamaan vihollisten suojakuoria ja lasiseiniä. Pelissä on myös uusia pelitiloja. Pelaaja pystyy pelaamaan peliä Gamepadilla, Wii U Pro Controllerilla tai Wii Remotella ja Nunchukilla.
Peli on saanut positiivisen vastaanoton. Sillä on Game Rankingsissa 86.59 % keskiarvo, ja Metacriticissä 87/100. IGN antoi pelille arvosanaksi 8.8/10, Eurogamer 9/10 ja "Edge" 8/10. Suomessa "Pelaaja" antoi pelille arvosanaksi 9/10, "Gamereactor" 9/10, Dome.fi 4,5/5 ja Suomen IGN 8.5/10.
Leandro Castán

Leandro Castán da Silva (s. 5. marraskuuta 1986 Jaú) on brasilialainen jalkapalloilija, joka edustaa kotimaassaan Vasco da Gamaa. Hän on pelannut myös Ruotsissa ja Italiassa. Pelipaikaltaan Castán on keskuspuolustaja.
Seurajoukkueura.
Leandro Castán on Atlético Mineiron kasvatti. Hän teki seurassa ammattilaisdebyyttinsä vuonna 2005. Vuonna 2007 Castán siirtyi ruotsalaiseen Helsingborgs IF:ään. Hän pelasi seurassa vietetyn kolmen kauden aikana vain neljä liigapeliä ja palasi takaisin kotimaansa alasarjoihin Barueriin kaudeksi 2009. Baruerissä Castán sai uutta nostetta uralleen ja siirtyi vuonna 2010 maan suurseuraan Corinthiansiin. Corinthiansissa Castán pelasi kolme kautta ja voitti sinä aikana Brasilian mestaruuden ja Copa Libertadoresin. Kesällä 2012 Castán siirtyi Italian suurseuraan AS Romaan. Siirtosumma oli arviolta viisi ja puoli miljoonaa euroa. Castánista tuli nopeasti seuran avainpelaaja, ja hän oli suuressa roolissa kaudella 2013–2014, kun Roma päästi vain 19 maalia 34 ottelussa. Sarjasijoitus oli kuitenkin toinen Juventuksen jälkeen.
Maajoukkueura.
Leandro Castán pelasi ensimmäisen maaottelunsa Brasilian jalkapallomaajoukkueen paidassa lokakuussa 2012 Japania vastaan Puolan Wroclawissa. Tähän mennessä Castán on pelannut maajoukkueessa kaksi ottelua. Huolimatta Castánin loistavasta kaudestaan Romassa Brasilian silloinen päävalmentaja Luiz Felipe Scolari ei valinnut häntä vuoden 2014 MM-kisoihin.
Noonie Bao

Noonie Bao (oikealta nimeltään Jonnali Mikaela Parmenius, s. 9. elokuuta 1987) on ruotsalainen laulaja ja lauluntekijä.
Tultuaan täysi-ikäiseksi Noonie Bao liittyi kustantajalle lauluntekijäksi ja on sittemmin sanoittanut kappaleita Aviciille, Don Diablolle, Clean Banditille, Tove Styrkelle ja Adiam Dymottille. Lokakuun 2012 viimeisenä päivänä hän julkaisi Hybrisin lisensoiman debyyttialbuminsa nimeltään "I am Noonie Bao". Vuoden 2013 Grammisgalanissa hän oli ehdolla kategoriassa "Vuoden tulokas". Samana vuonna hän oli yksi Moraeus med Mera -televisio-ohjelman vieraista. Noonie Bao oli yksi sanoittajista Aviciin englanninkielisellä singlellä "I Could Be the One", jossa hän myös laulaa sanoitetut sanat. Noonie Bao asuu tällä hetkellä Tukholmassa.
Andreas Lambertz

Andreas "Lumpi" Lambertz (s. 15. lokakuuta 1984 Dormagen) on saksalainen jalkapalloilija, joka edustaa 2. Bundesliigassa pelaavaa Fortuna Düsseldorfia. Pelipaikaltaan Lambertz on keskikenttäpelaaja. Hän on ensimmäinen saksalainen jalkapalloilija, joka on edennyt saman seuran kanssa neljänneksi korkeimmalta sarjatasolta Bundesliigaan. Hänet tunnetaan lempinimellä Lumpi.
Ura.
Juniorina Lambertz edusti muun muassa Borussia Mönchengladbachia. Hän siirtyi Fortuna Düsseldorfiin vuonna 2002, kun se pelasi vielä Saksan neljänneksi korkeimmalla sarjatasolla. Lambertz toimi myös seuran kapteenina välillä ja sarjaporras kerrallaan Fortuna nousi kohti Bundesliigaa. Kaudella 2011-2012 seura onnistui nousemaan korkeimmalle sarjatasolle ja Lambertz pääsi ensimmäistä kertaa elämässään pelaamaan Bundesliigassa. Hän pelasi kauden 2012-13 aikana 28 ottelua ja teki niissä yhden maalin.. Fortuna kuitenkin putosi takaisin 2. Bundesliigaan ja Lambertz jäi seuraan.
Nepalinhanhikki

Nepalinhanhikki ("Potentilla nepalensis") on sormihanhikkien sukuun kuuluva laji. Se on lähtöisin Himalajan alueelta. Kasvi on puoli metriä korkea. Varret ovat suoria, nukkaisia ja niissä on punertavaa väriä. Nepalinhanhikilla on pitkulaisia ja sahalaitaisia lehdyköitä. Lehdet ovat muodoltaan liuskaisia; alalehdissä liuskoja on viisi ja ylälehdissä kolme. Kukat ovat väriltään kirkkaanpunaiset tai karmiininpunaiset ja ne ovat leveydeltään enimmillään 3 cm. Nepalinhanhikki kukkii kesäkuulta syyskuulle. Laji menestyy aurinkoisella ja kuivalla kasvupaikalla. Kasvia voidaan lisätä paitsi siemenistä, myös jakamalla, mikä voidaan tehdä sekä keväällä että loppukesällä.
Colin Montgomerie

Colin Stuart Montgomerie, OBE (s. 23. kesäkuuta 1963 Glasgow) on skotlantilainen golfaaja.
Ammattilaisura.
Montgomerie on ollut Euroopan joukkueessa Ryder Cupissa kahdeksan kertaa. European Tourilla hänellä on yhteensä 31 turnausvoittoa, joka on neljänneksi eniten kiertueen historiassa vuoteen 2014 mennessä.
PGA Tourilla Montgomeriellä ei pitkästä ja kunnioitettavasta urasta huolimatta ole yhtään voittoa, vaikka on sijoittunut viidesti toiseksi major-turnauksissa. Vuoden 1994 US Openissa sekä 1995 PGA Championshipissä Montgomerie menetti voiton vasta playoff-rei'illä.
Montgomerie valittiin golfin Hall of Fameen vuonna 2013.
Paul Lawrie

Paul Stewart Lawrie, OBE (s. 1. tammikuuta 1969 Aberdeen) on skotlantilainen golfaaja. Vuonna 1986 ammattilaisuransa aloittanut Lawrie on voittanut yhteensä 12 ammattilaisturnausta. 
Lawrien paras saavutus on vuoden 1999 British Openin voitto neljän jatkoreiän jälkeen. Kyseinen turnaus muistetaan parhaiten Jean van de Velden kolmen lyönnin johtoaseman menettämisestä viimeisellä reiällä. Lopulta Lawrie onnistui päihittämään van de Velden sekä Justin Leonardin, vaikkei ollut aiemmin neljän päivän aikana ollut kertaakaan turnauksen johdossa.
Sandy Lyle

Alexander Walter Barr "Sandy" Lyle, MBE (s. 9. helmikuuta 1958 Shrewsbury, Englanti) on skotlantilainen golfaaja.
Lyle on voittanut urallaan kaksi major-turnausta; vuoden 1985 British Openin ja 1988 US Mastersin. Yhteensä hänellä on ammattilaisurallaan 29 turnausvoittoa.
Lyle valittiin golfin Hall of Fameen vuonna 2011.
FS Furieux (1883)

Furieux oli Ranskan laivaston vuonna 1883 vesillelaskettu rannikkopanssarilaiva.
Valmistus.
Alus tilattiin Cherbourgin laivastontelakalta ja sen köli laskettiin huhtikuussa 1878. Alus laskettiin vesille heinäkuussa 1883 ja se otettiin palvelukseen helmikuussa 1887.
Alus muistutti edeltänyttä "Tonnantia", mutta kansirakenteet oli tehty yksi kerros ylemmäs panssaroinnista.
Palvelus.
Alus modernisoitiin vuosina 1902-1904, jolloin sen aseistukseksi vaihdettiin kaksi 9,4 tuuman 40 pituuskaliiperin M1893/96 tykit yhteen keskellä alusta olevaan torneihin. Näiden lisäksi alukselle asennettiin kuusitoista 47 ja 37 millimetrin tykkiä. Aluksen kattilat vaihdettiin kahdeksaan Belleville-kattilaan ja höyrykoneeksi tuli VTE, jolloin teho oli 5 145 hevosvoimaa. Nopeus nousi samalla reilulla solmulla 14,3 solmuun. Alus siirrettiin uransa lopulla sukellusveneiden emälaivaksi. "Furieux" poistettiin alusluettelosta vuonna 1913.
Jarkko Komula

Jarkko Komula (s. 13. maaliskuuta 1976 Oulu) on suomalainen dartsinpelaaja.
Komula on kuulunut vuodesta 2009 lähtien PDC-liittoon. Hänen parhaimpiin saavutuksiin kuuluu muun muassa World Masters -turnauksen finaalipaikka vuonna 2001.
Komulan sisääntulokappale on Fleetwood Macin "The Chain".
Japaninesikko

Japaninesikko ("Primula japonica") on esikoiden sukuun kuuluva laji. Se on lähtöisin nimensä mukaisesti Japanista. Kasvi on 40–50 cm korkea. Lehdet ovat muodoltaan liuskaiset ja niiden reuna on sahalaitainen. Kukat ovat punaisia tai valkoisia, niissä on kukkaperät ja ne ovat päällekkäin muodostaen kiehkuroita. Japaninesikko kukkii kesäkuulta heinäkuulle. Kasvi menestyy puolivarjossa kosteassa ja multavassa maassa. Sitä voidaan lisätä paitsi siemenistä, myös jakamalla; jakaminen voidaan tehdä 3–4 vuoden välein ja oikea aika on heti kukinnan jälkeen.
XKeyscore

Xkeyscore tai XKEYSCORE (lyh. XKS) on tietokonejärjestelmä, jonka tarkoituksena on mahdollistaa maailmanlaajuisesti kerätyn Internet-datan analysointi ja tiedonhaku. Järjestelmää käytti ensimmäisenä Yhdysvaltain kansallinen turvallisuusvirasto (NSA). Ohjelmaa käyttävät myös muiden maiden tiedusteluvirastot, mukaan lukien Australian Defence Signals Directorate, Uuden-Seelannin Government Communications Security Bureau ja Saksan Bundesnachrichtendienst.
Ohjelman käyttötarkoitus tuli julki heinäkuussa 2013, kun The Sydney Morning Herald ja O Globo -lehdet kirjoittivat siitä Edward Snowdenin vuotamien asiakirjojen perusteella. Ohjelman koodinimi oli entuudestaan tunnettu, koska se on mainittu aikaisemmissa artikkeleissa ja on monen muun koodinimen tavoin nähtävissä julkisissa työkuvauksissa ja työntekijöiden ansioluetteloissa mainittuna.
3. heinäkuuta 2014, saksalainen Norddeutscher Rundfunk -yleisradioyhtiö julkaisi otteita Xkeyscoren lähdekoodista. Asiantuntijaryhmä teki lähdekoodi analysoinnin järjestelmästä ja kirjoitti siitä raportin. Hiljattain julkaistut artikkelit ovat maininneet, että Xkeyscore käyttää rodun, sukupuolen, etnisyyden ja sijainnin kaltaisia henkilötietoja liputtamaan tietynlaisia datajoukkoja.
Citizen Brain

Citizen Brain on irlantilaisen thrash metal -yhtye Gama Bombin toinen studioalbumi. Se julkaistiin 9. kesäkuuta 2008 levymerkillä Earache Records.
Albumin varhainen painos sisältää bonus-DVD:n, joka käsittää kiertueella ja studiossa kuvattua videomateriaalia.
Kappaleet.
Kaikki kappaleet kirjoittanut Gama Bomb.
Mehulinja

Mehulinja on Simo Ojaniemen kehittämä ja AmerSoftin vuonna 1984 julkaisema peli. Peli kehitettiin Commodore VIC-20 -tietokoneelle ja se vaati toimiakseen myös Super Expander -laajennuksen. Mehulinjaa pidetään Suomen toiseksi vanhimpana kaupallisena videopelinä. Suomalaisista peleistä vanhin on Chesmac.
Pelaaminen.
Pelissä tehtävänä on hallita mehutehdasta täyttämällä mehupulloja niiden kulkiessa linjastoa pitkin. Korkittamista, etikettien liimaamista, porttia ja jokaista mehulaatua ohjataan omilla painikkeillaan.
Tales from the Grave in Space

Tales from the Grave in Space on irlantilaisen thrash metal -yhtye Gama Bombin kolmas studioalbumi. Se oli myös ensimmäisiä levy-yhtiölle kiinnitetyn yhtyeen internetin kautta ilmaiseksi ladattavia albumeita. Albumi julkaistiin digitaalisena 5. marraskuuta 2009 sekä vinyylilevynä 25. tammikuuta 2010.
Albumin rajoitettu kahden cd:n painos sisältää bonus-EP:n "Half Cut". Viiden kappaleen EP sisältää albumin aikaan ja sen jälkeen äänitettyä materiaalia.
Jay Harrison

Jay Harrison (s. 3. marraskuuta 1982) on kanadalainen jääkiekkoilija, joka pelaa NHL-seura Chicago Blackhawksin organisaatiossa. Aiemmin hän on pelannut myös Winnipeg Jetsissä, Toronto Maple Leafsissa sekä Carolina Hurricanesissa.
Ura.
Toronto Maple Leafs varasi Harrisonin NHL:ään kolmannella kierroksella numerolla 82 . Neljän Toronton farmijoukkueessa AHL:ssä pelatun kauden jälkeen hän pääsi tekemään NHL-debyyttinsä 27. tammikuuta 2006 Montreal Canadiensia vastaan. Hän sai samassa ottelussa myös uransa ensimmäisen syöttöpisteen.
16. kesäkuuta 2008 Harrison teki vuoden mittaisen sopimuksen sveitsiläisen NLA:ssa pelanneen EV Zugin kanssa, mutta 27. marraskuuta 2009 hän palasi loppukauden mittaisella sopimuksella Torontoon.
9. heinäkuuta 2009 Harrison teki kaksisuuntaisen sopimuksen Carolina Hurricanesin kanssa. Ensimmäisen NHL-maalinsa Harrison teki 9. lokakuuta 2009, kun Carolina voitti Florida Panthersin 7–2.
Kaudella 2014–2015 joulukuussa Harrison siirtyi Carolinasta loukkaantumisista kärsineeseen Winnipeg Jetsiin, joka antoi tilalle kuudennen kierroksen varausvuoron .
26.2.2016 Harrison myytiin Andrew Laddin ja Matt Fraserin kanssa Chicagoon vaihdossa Marko Danoon ja 1.kierroksen varausvuoroon 2016.
Riley Nash

Riley Nash (s. 9. toukokuuta 1989) on kanadalainen uransa lopettanut jääkiekkoilija. Hän on Edmonton Oilersin ensimmäisen kierroksen varaus .
Ura.
26. kesäkuuta 2010 Nashin ensimmäisellä kierroksella varannut Edmonton Oilers kauppasi hänen oikeutensa Carolina Hurricanesiin, joka antoi tilalle 46. varauksensa . 19. heinäkuuta 2010 Nash teki Carolinan kanssa kolmivuotisen tulokassopimuksen. 23. joulukuuta 2011 Nash teki ensimmäisen NHL-pisteensä syöttäessään Andreas Nödlin maalin Ottawa Senatorsia vastaan. Ensimmäinen maali syntyi 2. maaliskuuta 2013 Florida Panthersia vastaan.
Adrian von Ziegler

Adrian von Ziegler (s. 25. joulukuuta 1989 Zürich, Sveitsi) on sveitsiläinen säveltäjä, joka tuli kuuluisaksi YouTuben välityksellä. Ziegler säveltää yleensä yksin pelkillä koskettimilla käyttäen apunaan Magix Music Maker -ohjelmaa, toisinaan hän myös laulaa tai soittaa kitaraa. Ziegler julkaisi ensimmäisen albuminsa "Requiem" vuonna 2010 ja on sen jälkeen julkaissut 13 muuta albumia. Zieglerin kappaleet ovat yleensä kelttiläis- tai fantasiavaikutteista instrumentaalimusiikkia.
Johannes Geis

Johannes Geis (s. 17. elokuuta 1993 Schweinfurt) on saksalainen jalkapalloilija, joka edustaa vuodesta 2017 alkaen Sevilla FC:tä. Oikeajalkainen Geis on pelipaikaltaan puolustava keskikenttäpelaaja.
Ura.
Seurajoukkueura.
Geis on Greuther Fürthin kasvatti. Hän edusti seuran edustusjoukkuetta ja sen kakkosjoukkuetta vuosina 2010–2013. Vuonna 2013 Geis siirtyi Bundesliigassa pelaavan Mainzin riveihin. Hän teki debyyttinsä Bundesliigassa elokuussa 2013. Geis pelasi hienon kauden ja jalkapallolehti GOAL valitsi hänet kauden päätyttyä Bundesliigan tähtikenttään. Kaudella 2014–2015 Geis pelasi jokaisessa 34 ottelussa tehden niissä neljä maalia.
Heinäkuussa 2015 Geis siirtyi toiseen Bundesliiga-seuraan, FC Schalke 04:ään.
Maajoukkueura.
Geis on edustanut myös monia Saksan nuorten maajoukkueita. Nykyisin hän pelaa alle 21-vuotiaiden maajoukkueessa, jossa debyytti tuli elokuussa 2013 Ranskaa vastaan. Hän kuuluu joukkueseen myös alle 21-vuotiaiden EM-kilpailuissa 2015.
Amaroúsio

Amaroúsio (; ; eli Δήμος Αμαρουσίου, "Dímos Amarousíou") on Kreikan kunta, joka sijaitsee Pohjois-Ateenan alueyksikössä Attikan alueella ja kuuluu Ateenan metropolialueeseen. Kunnan pinta-ala on 12,938 neliökilometriä ja väkiluku 72 333 (vuonna 2011). Kunnan kuntakeskus on kaupunki nimeltä Maroúsi (Μαρούσι), mitä nimeä käytetään usein myös koko kunnasta.
Maroúsin kaupunki sijaitsee noin kymmenen kilometriä Ateenan keskustasta koilliseen. Siellä sijaitsevat muun muassa Ateenan olympiastadion ja Ateenan olympiahalli. Kaupungissa sijaitsevat myös Ateenan metron asemat Eiríni ja Maroúsi sekä metron ja proastiakós-junien yhteinen asema Neratziótissa.
Filothéi-Psychikó

Filothéi-Psychikó ( eli Δήμος Φιλοθέης-Ψυχικού, "Dímos Filothéis-Psychikoú") on Kreikan kunta, joka sijaitsee Pohjois-Ateenan alueyksikössä Attikan alueella ja kuuluu Ateenan metropolialueeseen. Kunnan pinta-ala on 6,2 neliökilometriä ja väkiluku 26 968 (vuonna 2011). Kunnan kuntakeskus on Psychikó.
Filothéi-Psychikó sijaitsee noin kuusi kilometriä Ateenan keskustasta koilliseen. Kunta syntyi, kun Filothéi, Néo Psychikó ja Psychikó yhdistyivät vuoden 2011 alussa Kallikrates-suunnitelman mukaisesti.
Kunnan osat.
Vuoden 2011 kuntauudistuksesta lähtien Filothéi-Psychikón kunta muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:
Irákleio (Attika)

Irákleio (), joskus myös "Néo Irákleio" (Νέο Ηράκλειο, ”Uusi Irákleio”), on Kreikan kaupunki ja samanniminen kunta (Δήμος Ηρακλείου Αττικής, "Dímos Irakleíou Attikís"), joka sijaitsee Pohjois-Ateenan alueyksikössä Attikan alueella ja kuuluu Ateenan metropolialueeseen. Kaupungin ja kunnan pinta-ala on 4,638 neliökilometriä ja väkiluku 49 642 (vuonna 2011).
Irákleio sijaitsee noin kahdeksan kilometriä Ateenan keskustasta pohjoiskoilliseen. Kaupungissa sijaitsee Irákleion metroasema.
Kifisiá

Kifisiá () on Kreikan kaupunki ja samanniminen kunta (Δήμος Κηφισιάς, "Dímos Kifisiás"), joka sijaitsee Pohjois-Ateenan alueyksikössä Attikan alueella ja kuuluu Ateenan metropolialueeseen. Koko kunnan pinta-ala on 34,03 neliökilometriä ja väkiluku 70 600. Varsinaisen Kifisián kaupungin väkiluku on 47 332 (vuonna 2011).
Kifisiá sijaitsee noin seitsemän kilometriä Ateenan keskustasta koilliseen. Se on Pohjois-Ateenan alueyksikön hallinnollinen keskus. Kaupunki on saanut nimensä sen alueella sijainneesta antiikin aikaisesta Kefisian demoksesta sekä Kifisós-joesta, jonka alkulähteiden lähellä se sijaitsee. Kaupungissa sijaitsevat Ateenan metron asemat Kifisiá ja .
Nykyinen Kifisián kunta muodostui, kun Kifisiá, Ekáli ja Néa Erythraía yhdistyivät vuoden 2011 alussa Kallikrates-suunnitelman mukaisesti.
Kunnan osat.
Vuoden 2011 kuntauudistuksesta lähtien Kifisián kunta muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:
Lykóvrysi-Péfki

Lykóvrysi-Péfki ( eli Δήμος Λυκόβρυσης-Πεύκης, "Dímos Lykóvrysis-Péfkis") on Kreikan kunta, joka sijaitsee Pohjois-Ateenan alueyksikössä Attikan alueella ja kuuluu Ateenan metropolialueeseen. Kunnan pinta-ala on 3,74 neliökilometriä ja väkiluku 31 002 (vuonna 2011). Kunnan kuntakeskus on Péfki.
Lykóvrysi-Péfki sijaitsee noin 12 kilometriä Ateenan keskustasta koilliseen. Kunta syntyi, kun Lykóvrysi ja Péfki yhdistyivät vuoden 2011 alussa Kallikrates-suunnitelman mukaisesti.
Kunnan osat.
Vuoden 2011 kuntauudistuksesta lähtien Lykóvrysi-Péfkin kunta muodostuu kahdesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:
Ali Ahamada

Ali Ahamada (s. 19. elokuuta 1991 Martigues) on komorilainen jalkapallomaalivahti, joka edustaa Ligue 1:ssä pelaavaa Toulouse FC:tä. Ahamada on oikeajalkainen.
Ahamada on edustanut ammattilaisurallaan vain Toulousea, vaikka on FC Martiguesin kasvatti. Hän debytoi Ligue 1:ssä helmikuussa 2011 Rennesiä vastaan tultuaan vaihdosta kentälle Marc Vidalin loukkaannuttua. Nuoresta iästään huolimatta Ahamada on pelannut Ligue 1:ssä jo lähes 130 peliä. Hänellä on sopimus seuran kanssa vuoteen 2018 asti. Syyskuussa 2012 Ahamada tasoitti pelin Rennesiä vastaan 95. minuutilla tilanteeseen 2-2. 
Ahamada pelasi vuosina 2011–2013 Ranskan alle 21-vuotiaiden jalkapallomaajoukkueessa.
Vuonna 2016 hän valitsi Komorien jalkapallomaajoukkueen.
Metamórfosi (Attika)

Metamórfosi (; ) on Kreikan kaupunki ja samanniminen kunta (Δήμος Μεταμορφώσεως, "Dímos Metamorfóseos"), joka sijaitsee Pohjois-Ateenan alueyksikössä Attikan alueella ja kuuluu Ateenan metropolialueeseen. Kaupungin ja kunnan pinta-ala on 5,502 neliökilometriä ja väkiluku 29 891 (vuonna 2011).
Metamórfosi sijaitsee noin kymmenen kilometriä Ateenan keskustasta pohjoiskoilliseen.
Vain elämää (3. tuotantokausi)

"Vain elämää" -sarjan kolmas tuotantokausi kuvattiin edellisten kausien tapaan Hirvensalmen Satulinnassa 8.–15. kesäkuuta 2014. Kauden esittäminen alkoi Nelosella 19. syyskuuta 2014 erikoispitkällä jaksolla, joka keskittyi Vesa-Matti Loiriin.
Kauden artistit ovat Jenni Vartiainen, Samuli Edelmann, Vesa-Matti Loiri, Paula Vesala, Toni Wirtanen, Paula Koivuniemi ja Elastinen.
Ensimmäistä jaksoa katsoi parhaimmillaan yli miljoona katsojaa, keskimäärin 979 000. Ohjelma nousi hetkeksi myös yhteisö- ja mikroblogipalvelu Twitterin toiseksi tviitatuimmaksi aiheeksi. Keskimäärin koko kausi keräsi noin 892 375 katsojaa, mikä on sarjan historian suurin määrä.
Kauden aikana esitetyt kappaleet julkaistiin päivä- ja ilta-kokoelmilla 7. marraskuuta 2014. Kauden artistit esittävät kappaleita kahdessa konsertissa Hartwall Arenalla 27. ja 28. joulukuuta 2014.
Paula Vesala kertoi 26. syyskuuta 2014 esitetyssä ohjelmassa Toni Wirtasen esittämän kappaleen ”Kovemmat kädet” saaneen inspiraationsa marraskuussa 2000 tapahtuneesta Eveliina Lappalaisen surmasta.
The Terror Tapes

The Terror Tapes on irlantilaisen thrash metal -yhtye Gama Bombin neljäs studioalbumi. Se julkaistiin 19. toukokuuta 2013 levymerkillä AFM Records.
Kappaleesta "Backwards Bible" kuvattiin musiikkivideo.
Myyräjahti

Myyräjahti on Simo Ojaniemen ohjelmoima ja toteuttama videopeli. Pelin juonena on jahdata koloista ilmestyviä myyriä. Koloista voi ilmestyä myös pommeja. Jos niihin osuu, häviää pelin. Koloja on kuusi, ja ne ovat numeroituja. Ohjaus tapahtuu numeronäppäimillä.
Simo Ojaniemi on varhaisimpia suomalaisia pelintekijöitä, jonka teoksia on päätynyt kaupalliseen levitykseen.
Néa Ionía (Attika)

Néa Ionía () on Kreikan kaupunki ja samanniminen kunta (Δήμος Νέας Ιωνίας, "Dímos Néas Ionías"), joka sijaitsee Pohjois-Ateenan alueyksikössä Attikan alueella ja kuuluu Ateenan metropolialueeseen. Kaupungin ja kunnan pinta-ala on 4,421 neliökilometriä ja väkiluku 67 134 (vuonna 2011).
Néa Ionía sijaitsee noin seitsemän kilometriä Ateenan keskustasta pohjoiskoilliseen. Alueen nimi tarkoittaa "Uutta Jooniaa". Nimi viittaa nykyisin Turkille kuuluvaan alueeseen, josta muutti Ateenaan paljon kreikkalaista väestöä 1920-luvulla osana Kreikan ja Turkin väestönvaihtoa. Kaupungissa sijaitsevat Ateenan metron asemat Perissós, Pefkákia ja Néa Ionía.
Papágou-Cholargós

Papágou-Cholargós ( eli Δήμος Παπάγου-Χολαργού, "Dímos Papágou-Cholargoú") on Kreikan kunta, joka sijaitsee Pohjois-Ateenan alueyksikössä Attikan alueella ja kuuluu Ateenan metropolialueeseen. Kunnan pinta-ala on 8,63 neliökilometriä ja väkiluku 44 539 (vuonna 2011). Kunnan kuntakeskus on Cholargós.
Papágou-Cholargós sijaitsee noin kuusi kilometriä Ateenan keskustasta itäkoilliseen. Kunta syntyi, kun Cholargós ja Papágou yhdistyivät vuoden 2011 alussa Kallikrates-suunnitelman mukaisesti.
Kunnan osat.
Vuoden 2011 kuntauudistuksesta lähtien Papágou-Cholargóksen kunta muodostuu kahdesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:
Pentéli (kunta)

Pentéli () on Kreikan kaupunki ja samanniminen kunta (Δήμος Πεντέλης, "Dímos Pentélis"), joka sijaitsee Pohjois-Ateenan alueyksikössä Attikan alueella ja kuuluu Ateenan metropolialueeseen. Koko kunnan pinta-ala on 32,9 neliökilometriä ja väkiluku 34 934. Varsinaisen Pentélin kaupungin väkiluku on 4 851 (vuonna 2011). Kunnan kuntakeskus on Melíssia.
Pentélin kaupunki sijaitsee noin 14 kilometriä Ateenan keskustasta koilliseen. Kaupunki ja kunta on saanut nimensä sen alueella sijaitsevan Pentéli- eli Pentelikon-vuorijonon mukaan. Alueen nähtävyyksiin kuuluu muun muassa Pentélin luostari ("Moní Pentélis").
Nykyinen Pentélin kunta muodostui, kun Pentéli, Melíssia ja Néa Pentéli yhdistyivät vuoden 2011 alussa Kallikrates-suunnitelman mukaisesti.
Kunnan osat.
Vuoden 2011 kuntauudistuksesta lähtien Pentélin kunta muodostuu kolmesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:
Lännensyyskorento

Lännensyyskorento ("Sympetrum striolatum") on syyskorentoihin kuuluva sudenkorento.
Ulkonäkö ja koko.
Lännensyyskorento on ulkonäöltään sekoitettavissa erityisen helposti punasyyskorentoon. Siitä eroavia piirteitä ovat naaraan vain vähän takaruumiista ulkoneva sukuaukon suojus, koiraan sukupuolielimien etupuolen väkäsen pitkä ja ohut muoto, otsan mustan kuvion epäselvyys ja lähes täysin tummat reidet. Koiraalla on takaruumiin 7.–9. jaokkeiden sivupinnoilla voimakkaan tumma kuviointi.
Väriltään aikuiset koiraat ovat tyypillisesti punaisia ja nuoret keltaisia. Naaraiden yleisin väri on keltainen, mutta punaiset yksilöt ovat yleisiä. Aikaisemmin omana lajinaan pidetty "nigrescens"-värimuoto on lännensyyskorennon tavallista tummempi värimuoto. Suomalaiset lännensyyskorennot ovat tummine kuvioineen enemmän "nigrescens"-muodon kuin tavallisen värimuodon kaltaisia.
Lännensyyskorennon takaruumiin pituus on 24–28 mm ja takasiiven pituus 25–30 mm.
Levinneisyys ja elinympäristö.
Lännensyyskorentoa tavataan yleisenä melkein koko Euroopassa, paitsi pohjoisessa, Pohjois-Afrikassa Välimeren rannikoilla ja Aasiassa Japaniin ja Siperian Vladivostokin ja Sahalinin alueelle asti. Suomessa laji elää pääosin Ahvenanmaalla, mutta sitä tavataan myös Hangon rannikolta ja hajanaisia havaintoja on lisäksi Saaristomeren ympäristöstä. Ahvenanmaalla lännensyyskorento on yleinen ja runsas, mutta laji puuttuu kokonaan Suomen sisämaasta. Helsingin rannikolla Viikissä havaittiin lännensyyskorentoja poikkeuksellisesti vuonna 2011, minkä lisäksi laji on havaittu Raaseporin Tammisaaressa. 
Lännensyyskorentoa tavataan merenlahdilla ja niiden lähistöjen lammilla, joissa on paljon kasvillisuutta.
Elintavat.
Lajin lentoaika on heinäkuun puolestavälistä lokakuulle. Päälentoaika on elokuun alusta syyskuun loppupuolelle.
Terrorscope

Terrorscope on irlantilaisen thrash metal -yhtye Gama Bombin musiikkisingle. Se julkaistiin digitaalisena latauksena 26. maaliskuuta 2013 sekä rajoitettuna 7" vinyylipainoksena 8. huhtikuuta 2013. Se oli ainoa yhtyeen neljänneltä albumilta "The Terror Tapes" julkaistu single.
Kappaleet.
Kokonaiskesto: 9:15
Vrilíssia

Vrilíssia () on Kreikan kaupunki ja samanniminen kunta (Δήμος Βριλησσίων, "Dímos Vrilissíon"), joka sijaitsee Pohjois-Ateenan alueyksikössä Attikan alueella ja kuuluu Ateenan metropolialueeseen. Kaupungin ja kunnan pinta-ala on 3,856 neliökilometriä ja väkiluku 30 741 (vuonna 2011).
Vrilíssia sijaitsee noin kymmenen kilometriä Ateenan keskustasta koilliseen. Sen nimi on peräisin Pentéli-vuoren antiikin aikaisesta nimestä "Brilēssos".
Meganísi (kunta)

Meganísi ( eli Δήμος Μεγανησίου, "Dímos Meganisíou") on Kreikan kunta, joka sijaitsee Lefkaksen alueyksikössä Jooniansaarten alueella. Kunnan pinta-ala on 22,356 neliökilometriä ja väkiluku 1 041 (vuonna 2011). Kunnan kuntakeskus on Katoméri.
Meganísin kunta käsittää koko Meganísin saaren. Sen lisäksi kuntaan kuuluvat pienemmät saaret Alafonísi, Kýthros, Petaloú, Skorpídi, Skorpiós, Spárti ja Tsokári. Saaret kuuluvat Jooniansaarten saariryhmän Tilevoḯdes-aliryhmään.
Kunnan osat.
Meganísin kunta muodostuu seuraavista kylä- ja kaupunkiyhdyskunnista ja asutuksista:
Paxoí

Paxoí ( eli Δήμος Παξών, "Dímos Paxón") on Kreikan kunta, joka sijaitsee Korfun alueyksikössä Jooniansaarten alueella. Kunnan pinta-ala on 30,121 neliökilometriä ja väkiluku 2 300 (vuonna 2011). Kunnan kuntakeskus on Gáios.
Paxoín kunta käsittää Paxoín saariryhmän eli Paxóksen ja Antípaxoksen saaret, Daskálian saariryhmän, suurimpana Pláka, sekä saaret Ágios Nikólaos, Kaltsonísi, Mongonísi ja Panagía.
Kunnan osat.
Paxoín kunta muodostuu seuraavista kylä- ja kaupunkiyhdyskunnista ja asutuksista:
Sergi Samper

Sergi Samper Montaña (s. 20. tammikuuta 1995 Barcelona, Espanja) on espanjalainen jalkapalloilija, joka edustaa Espanjan Segunda División seura FC Andorraa. Hän on pelipaikaltaan puolustava keskikenttäpelaaja. 
Seurajoukkueura.
Samper debytoi FC Barcelonan edustusjoukkueessa Mestarien liigan ottelussa APOELia vastaan 17. syyskuuta 2014.
Ganbareh

”Ganbareh” on saksalaisen Sash!-tuotantoryhmän kappale sen neljänneltä studioalbumilta "S4! Sash!". Virgin Records julkaisi kappaleen albumin ensimmäisenä singlenä 24. kesäkuuta 2002. Kappaleen sanat esittää Mikio. Kappale oli Euroopassa kohtalainen menestys ja saavutti singlelistan 43. sijan Saksassa ja Australiassa.
Kappale tehtiin alun perin vuoden 2002 jalkapallon MM-kilpailujen virallista albumia varten, mutta sitä ei lopulta sisällytetty julkaisuun. Kappaletta käytettiin kuitenkin jääkiekon MM-kisoissa.
Single sisältää myös Georgina Collinsin laulaman bonuskappaleen ”The Sunset”.
Nykyaikaa etsimässä

Nykyaikaa etsimässä on Olavi Paavolaisen vuonna 1929 ilmestynyt kirja, jonka teksteissä Paavolainen pohti kaupungistumista ja elämän koneellistumista sekä esittelee moderneja taidevirtauksia, kuten dadaismia, futurismia ja venäläisiä vallankumousrunoilijoita. Teos perustuu Paavolaisen Pariisin-matkaan 1927 ja aiemmin julkaistuihin lehtiartikkeleihin. Kirjan julkaisi Otava.
Paavolaisen paikat

Paavolaisen paikat – Kohtaamisia Olavi Paavolaisen kanssa on Henri Terhon toimittama, vuonna 2003 ilmestynyt kirjailija Olavi Paavolaisen elämää käsittelevä artikkelikokoelma. Teoksen kustantaja on Suomalaisen Kirjallisuuden Seura.
Teos sisältää artikkelit:
Suuri levottomuus

Suuri levottomuus. Olavi Paavolaisen kulttuurinen katse ja matkat 1936–1939 on vuonna 2014 ilmestynyt Ville Laamasen (vuodesta 2019 Soimetsä) väitöskirja kirjailija Olavi Paavolaisen 1930-luvun matkoista Saksaan, Etelä-Amerikkaan ja Neuvostoliittoon. Väitöskirja tarjoaa muun muassa venäläisiin arkistolähteisiin perustuvaa uutta tietoa Paavolaisen vuoden 1939 Neuvostoliiton-matkasta, josta kertova matkakirja jäi Paavolaiselta sodan vuoksi kirjoittamatta.
Dmitri Sakunenko

Dmitri Nikolajevitš Sakunenko (, 7. tammikuuta 1930 Ust-Talmenka, Venäjän SFNT – 13. syyskuuta 2014 Vladimir) oli Neuvostoliittoa vuosina 1952–1960 edustanut pikaluistelija.
Vaikka Dmitri Sakunenko valittiin vuonna 1952 Neuvostoliiton pikaluistelumaajoukkueeseen, hän ei Moskovan urheilujohdon painostuksesta huolimatta halunnut muuttaa synnyinseudultaan Vladmirista Moskovaan. Hän siis asui maajoukkue-urheilijana edelleen Vladimirissa, mikä siihen aikaan oli poikkeuksellista. Huippu-urheilijat kerättiin eri puolilta Neuvostoliittoa suuriin kaupunkeihin, erityisesti Moskovaan, tehokkaan valmennuksen vuoksi. Sakunenko osallistui Sapporon MM-kisoihin 1954 ja sijoittui viidenneksi. Sakunenko luisteli 10. tammikuuta 1955 Alma-Atan Medeolla yhteispisteiden maailmanennätyksen ja ensimmäisenä ihmisenä maailmassa 5 000 metriä alle kahdeksan minuutin. Yhteispiste-ennätys säilyi ME:nä kahdeksan vuotta aina vuoteen 1963. Samana vuonna hän kilpaili EM-kisoissa Falunissa, missä hän sijoittui pronssille. Saman vuoden MM-kisoissa Moskovassa hän sijoittui neljänneksi Ruotsin Sigge Ericssonin voittaessa maailmanmestaruuden hieman yllättäen venäläiskolmikon Oleg Gontšarenko-Boris Šilkov-Dmitri Sakunenko sijoittuessa seuraaviksi.
Olympiatalvena 1956 Sakunenko ei kilpaillut EM- tai MM-kisoissa. Hän kilpaili kuitenkin Cortina d’Ampezzon talviolympialaisissa 1956 sijoittuen 5 000 metrillä 16:nneksi, jota saattoi pitää aiemman menestyksen perusteella pettymyksenä. Seuraavana vuonna eli 1957 Sakunenko sijoittui EM-kisoissa yhdeksänneksi ja vuonna 1958 ei enää mahtunut 16 parhaan joukkoon.
Dmitri Sakunenkon kilpailu-ura kesti aina vuoteen 1963. Kaikkiaan hän edusti kilpailu-urallaan kolmissa EM-kisoissa, kaksissa MM-kisoissa ja kerran olympialaisissa. Sakunenko eli Vladimirin alueella arvostettuna urheilun mestarina ja alueen kunniakansalaisena.
Uransa jälkeen Sakunenko opiskeli Smolenskin Pedagogisessa Instituutissa eli nykyisessä Smolenskin yliopistossa ja valmistui 1965 liikunnanopettajaksi. Tämän jälkeen hänellä oli useita tehtäviä urheiluvalmennuksessa ja liikunnan hallinnollisissa tehtävissä. Sakunenko kuoli 84-vuotiaana 13. syyskuuta 2014.
Jorge Gustavo Mejía

Jorge Gustavo Mejía (s. 22. helmikuuta 1961 La Ceiba) on hondurasilainen säveltäjä ja kapellimestari. Hän opiskeli kotimaassaan ja lisäksi Saksassa (Trossingenissä ja Berliinissä), jossa hän asui yli 15 vuoden ajan. Palattuaan Hondurasiin hän perusti Tegucigalpan yliopistollisen kuoron ja yksityisen musiikkikoulun. Vuonna 2005 hän aloitti tällöin perustetun Hondurasin filharmonisen orkesterin johtamisen. Mejían sävellysten joukossa on kamarimusiikkia, oratorio, sinfonisia teoksia ja elokuvamusiikkia hondurasilaisiin elokuviin.
Mejían saamiin palkintoihin lukeutuu Karl-Hofer-Gesellschaftin Boris Blacher -palkinto (1987). Hänen teoksiaan on esitetty Euroopassa, Amerikoissa ja Japanissa.
Space Satellite

Space Satellite on Ari Anturaniemen tekemä avaruuspeli Spectravideo-tietokoneelle. Pelin julkaisi Teknopiste 1980-luvun puolivälissä. Peli on julkaistu MSX-alustalle c-kasetilla, jota tarjottiin SVI-318/328-koneen ostajille.
Juoni.
Pelin ideana on saada takaisin anastettu satelliitti, mutta ei tiedetä ketkä satelliitin ovat anastaneet. Pelissä käydään eri tähtien aurinkokunnasta etsimässä muukalaisten keräämiä luotaimia ja palataan takaisin tarkistaan oliko kyseinen satelliitti oikea. 
Pelaaminen.
Pelin alussa pelaajalle annetaan neljän tähden nimet, sekä satunnaiset näppäimet avaruusalukselle. Alusta kuitenkin ohjataan joystickilla. Seuraavaksi pelaajan tulee syöttää tähden nimi, jonka aurinkokunnasta luotainta haetaan.
Taso 1.
Kun tähden nimi on syötetty oikein, täytyy aloittaa lähtölaskenta ja lähtötason valon vaihduttua punaiseksi käynnistää moottori. Tämän jälkeen pelaaja ohjaa aluksen tankkaukseen toiselle tasolle väistellen taivaalla poikkelehtivaa ufoa. Kun alus on tankattu, on aika lähteä avaruuteen. Pelaajan tulee ohjata alus vaalean siniseen laatikkoon.
Taso 2.
Matka planeetalle ei suju mutkitta vaan ufoja tulee vastaan. Ufot pyrkivät ampumaan alusta ja pelaajan tulee tuhota ufot ennen kuin ne ehtivät ampua alusta. Ufoja tulee kymmenen, mutta alus kestää vain kuusi osumaa. Ufoja ammutaan ohjautuvilla panoksilla, joiden tulee osua ufoon oikealla hetkellä tietyssä kulmassa.
Taso 3.
Planeetalla pelaajan tulee laukaista tutkimusalus ja ohjata tämä luotaimeen. Alus ei saa osua luolastossa mellastavaan kiveen tai luolan seiniin. Kun luotain on löydetty, pelaajan tulee palata avaruusalukselle, josta matka käy tason 2 läpi oma aurinkokuntaa.
Aluksen on lopuksi sulavasti laskeuduttava punaiselle alustalle. Tämän jälkeen pelaaja syöttää toisen tähden nimen ja peli jatkuu tasosta yksi. Mikäli luotain on oikea niin peli päättyy.
Virheet.
Pelissä virheelliset kohteet sekä näppäinkäskyt kasvattavat virhelukua. Virheitä on mahdollista tehdä maksimissaan kahdeksan. Myös jos pelaaja hajottaa aluksen ilman käyttämättä heittoistuinta johtaa pelin päättymiseen.
Ikuisen totuuden temppeli

Ikuisen totuuden temppeli on Tuomas Salsteen ohjelmoima ja T&amp;T-SOFT:in vuonna 1990 Commodore 64:lle julkaisema suomenkielinen tekstiseikkailupeli.
Pelissä seikkallaan itäkarjalaisessa luolatemppelissä ja tehtävänä on etsiä kultainen pää, jossa asuu ikuisen totuuden henki. Pelin pelaaminen tapahtuu antamalla lyhyitä, 1-3 sanan mittaisia käskyjä. Käskyillä liikutaan luolastossa, kerätään esineitä ja ratkotaan arvoituksia. Peli sisältää teknisesti varsin edistyneitä ominaisuuksia, kuten sanojen tulkitsemisen ja taivuttamisen kuudessa eri sijamuodossa, mutta ohjelmointivirheen takia peliä on kuitenkin mahdoton läpäistä.
Ikuisen totuuden temppeli jäi T&amp;T-SOFT:in viimeiseksi tuotteeksi ja samalla todennäköisesti myös viimeiseksi kaupalliseksi Suomessa julkaistuksi C64-peliksi.
Branle

Branle eli bransle (&lt; , heiluttaa) on yhteisnimitys ryhmälle 1500-luvulla suosittuja kansantansseja. Se on alkuaan kansanomainen tasajakoinen piiritanssi 1000-luvun Ranskan Provencesta. 1500-luvulla sitä tanssittiin usein tanssisarjana, jossa oli eritempoisia branleja kuten hidas-nopea-hidas. Tanssin eräs muunnelma oli soihtutanssi "branle de la torche", joka oli suosittu häätanssi hoveissa. Sitä tanssittiin myöhemmillä vuosisadoilla muissakin hovijuhlissa. Branle on ollut myös yleinen osa soitinmusiikin tanssisarjoissa.
Aquitaine-luokka

Aquitaine-luokka on Ranskan merivoimien yhdeksän monitoimifregatin ja kahden ilmatorjuntafregatin muodostama alusluokka, joka perustuu ranskalais-italialaiseen FREMM-alukseen ( tai ). Luokan ensimmäinen valmistunut alus "Aguitaine" otettiin palvelukseen Ranskan laivastossa marraskuussa 2012 ja sen mukaan Ranskan laivaston alukset tunnetaan Aquitaine-luokkana.
FREDA.
DCNS esitteli uuden version aluksesta vastaamaan Ranskan merivoimien esittämää tarvetta uudesta ilmatorjuntafregatista FREDA (), koska Horizon-luokan tilausta supistettiin peruuttamalla kolmannen ja neljännen aluksen tilaukset. FREDA-fregateilla korvattiin palveluksessa olleet Cassard-luokan alukset.
Suunnittelun alussa alusten aseistuksena oli joko 24 MICA VL sekä 32 Aster 30 ohjusta tai 16 Aster 30 ja 16 SCALP Naval -ohjusta. Ilmatorjuntaohjusten lisäksi alusten varustuksena on muiden alusten kanssa yhtenevät asejärjestelmät 76 millimetrin tykkeineen ja merimaaliohjuksineen.
Vuonna 2009 FREDAan päätettiin asentaa passiivinen Thales Héraklès -tutka ja ohjusjärjestelmäksi 32-siilon SYLVER A50 korvaamaan 16-siilon SYLVER A43 ja 16-siilon SYLVER A70. Uusi järjestelmä mahdollisti 120 kilometrin kantaman mahdollistavan Aster 30 -ohjuksen laukaisun. Samalla tehtiin päätös vedettävän kaikuluotaimen pois jättämisestä.
Euronaval 2012 -messuilla DCNS esitteli uuden FREMM-ER konseptin, joka mahdollistaisi ilmatorjunnan lisäksi ballististen ohjusten torjunnan. Aluksella korvattaisiin Héraklès uudella Thales SeaFire 500 -tutkalla, jonka neljä kiinteää antennielementtiä muistuttavat Yhdysvaltain laivaston käytössä olevaa AN/SPY-1 -tutkaa. Tutka on kuitenkin aktiiviskannaava.
Alukset.
Alkuperäisen suunnitelman mukaan Ranskan tilaamien alusten tuli korvata Tourville-, Georges Leygues -luokkien sukellusveneentorjuntafregatit ja D’Estienne d’Orves -luokan alukset suurinpiirtein yhden suhde yhteen siten, että hankittaisiin kaikkiaan 17 uutta fregattia. Uusien alusten suunnittelu ja valmistussopimus allekirjoitettiin 16. marraskuuta 2005, mikä sisälsi kahdeksan aluksen valmistuksen Ranskan merivoimille. Tilauksen aluksista kuusi olisi sukellusveneentorjunta-aluksia ja kaksi risteilyohjuksin varustettuja tulitukialuksia. Loput kaksi sukellusveneentorjunta- ja kuusi tulitukialusta tilattaisiin myöhemmin kahdessa erässä.
Horizon-luokan supistuminen kahteen ja Ranskan merivoimien pinta-alusten määrän laskeminen vuonna 2008 muutti suunnitelmia. Tarvittavien alusten määrä laski 11:een, joista yhdeksän sukellusveneentorjunta-aluksia. Loput kaksi olisivat ilmatorjunta-aluksia, jotka korvaisivat tilaamatta jätetyt Horizon-luokan alukset. Täydentävä tilaus sukellusveneentorjunta-aluksesta ja kahdesta ilmatorjunta-aluksesta allekirjoitettiin lokakuussa 2009.
Erätukku

Erätukku Oy on suomalainen verkkokauppa, joka myy vaatteita, asusteita, jalkineita ja välineitä metsästykseen, ulkoiluun, urheiluun, retkeilyyn ja kalastukseen. Näiden lisäksi se myy muun muassa hiihtovarusteita, riistakameroita, asekaappeja ja GPS-paikannusvälineitä.
Vuonna 1989 perustetulla Erätukulla oli vuonna 2016 yhteensä 25 myymälää Suomessa, yksi Ruotsissa sekä verkkokauppa. Yrityksen pääkonttori oli Oulun lähellä Kempeleessä. Myymälöitä oli muun muassa Espoon Liilassa, Vantaan Tammistossa ja Riihimäellä.
Erätukun omia tuotemerkkejä olivat JahtiJakt, North Ice, NorthSky, Woodlander ja Gore-Texin kaltainen kalvotekstiili Air-Tex. Erätukku valmistutti tuotteensa alihankintana sopimustehtailla etupäässä Aasiassa.
Vuonna 2016 Erätukku sai luvan toimia Sitka Gear -tuotteiden maahantuojana Suomessa. Sitka on Gore-Texin kokonaan omistama yritys ja ainoa Gore-Texin oma vaatetuotemerkki.
Vuonna 2005 pääomasijoittaja Sponsor osti 70 prosentin osuuden Erätukusta. Heinäkuussa 2011 se myi omistuksensa toimivan johdon edustamalle sijoittajaryhmälle.
Erätukku teki 2000-luvun puolivälissä hyvää tulosta ja kasvoi nopeasti.
2000-luvun loppupuolella Erätukun tuotekehitysryhmän jäsenenä toimi hiihtäjä Mika Myllylä. 2000-luvulla Erätukku on toiminut yhteistyössä Antti Ruuskasen, Petter Northugin sekä Harri Kirvesniemen kanssa.
Erätukku hakeutui konkurssiin 14. maaliskuuta 2017. Syyksi ilmoitettiin epäonnistuminen yrityssaneerausohjelman tavoitteisiin pääsemisessä.
Wild Finn Oy osti Erätukun sähköisen liiketoiminnan ja avasi uuden Erätukun verkkokaupan syksyllä 2018. Uusi Erätukku avasi ensimmäisen myymälän Nurmijärven kirkonkylään maaliskuussa 2019. Liike on sittemmin muuttanut, uusi myymälä avattiin toukokuussa 2022 Vantaalle. Kaikki myymälät on sittemmin lakkautettu.
Elokuussa 2024 Wild Finn Oy puolestaan hakeutui konkurssiin. Maaliskuussa 2025 Maketrade Oy:n vähän aiemmin perustama kiertotalousalusta Kamu Outdoors kertoi ostaneensa Erätukun liiketoiminnan.